軍事戰略

軍事戰略（粵拼：gwan1 si6 zin3 loek6；英文：military strategy）係交戰一方嘅總體計劃，以協調打仗目的，情報搜集，拉攏盟友，對內外宣傳，資源調配，個別戰場戰役目標各方面。
美國防部當今嘅主導戰略係「速制」（en:Rapid Dominance）。

定義
睇埋：軍事戰術同策略
2022 年嘅不列顛百科全書係噉樣描述軍事上講嘅「戰略」嘅：
「
原版英文："Strategy, in warfare, the science or art of employing all the military, economic, political, and other resources of a country to achieve the objects of war."
粵文翻譯：喺打仗上講嘅戰略，（係指）一門藝術同科學，專應付點樣運用一個國家所有嘅軍事、經濟、政治同埋第啲資源嚟達致打仗嘅目的。
」
軍事戰略有別於軍事戰術（military tactics），但兩個概念相輔相成：戰術包括啲實際喺戰場上做嘅動作，屬於短期嘅行動，而戰略係指對於「整體嚟講，應該點樣達到目標」嘅長遠宏觀計劃，可能會指定「乜嘢時候要用乜嘢戰術」；舉個例說明，戰略會包含「要點安排軍隊要用嘅物資」同埋「要拉攏邊幾方做盟友」等戰鬥以外嘅考量，而戰術就淨係集中諗戰鬥進行期間要做嘅嘢，包括「啲士兵要點郁動」或者「每樣武器要攞嚟做乜」呀噉。

打仗原則
内文：打仗原則
打仗原則（principles of war）係指一套套教人點樣行軍打仗嘅法則。到咗廿一世紀初，並冇一套全人類統一嘅打仗原則，而係世界各國各有自己嘅軍事傳統。不過有一啲戰略概念係世界各國嘅打仗原則普遍都會考慮嘅：
目的（goal）：每一場軍事行動都要係為咗某個清楚界定咗、而且有可能達到嘅意圖而做嘅；打仗最主要嘅目的係要令到敵人（因為部隊傷亡或者士氣低落等嘅原因）無力還擊，而喺達到呢個終極目的嘅中途，一隊軍隊要達到好多細啲嘅目的－例如「攻下呢個據點」同「確保呢隊部隊得到充足嘅物資」呀噉。
攻擊（offense）：攻擊喺軍事戰略上係軍事行動一種，指派出自己部隊，為嘅係要達到「拿下敵人嘅陣地」等嘅軍事目的；攻擊可以好有用，例如如果一隊軍隊能夠進攻佔領敵軍嘅一個重要港口，就有可能做到局部切斷敵軍嘅物資供應嘅效果，令敵軍嘅行動嚴重受阻。唔同嘅打仗原則對「攻擊要點樣使用」呢一點有唔同嘅見解。
集中火力（force concentration）：軍事戰略上一般認為，「優勢」會隨「人數」嘅二次方增長，即係話四個打兩個嘅優勢（）超過三個打兩個（）嘅兩倍，所以集結一大隊人進行軍事行動會令嗰場軍事行動嘅贏面激增；因為噉，打仗原則一般會思考「喺乜嘢情況下要用集中火力呢一張皇牌」嘅問題。
軍隊經濟（economy of force）：打仗一定要作出資源分配方面嘅考量；打仗係一樣好花人力物力嘅嘢，最簡單嘅例子係，啲士兵都要食嘢先有力打仗，所以一隊軍隊實要監察住自己嘅糧食供應，仲有要諗點樣安排糧食運輸先可以確保糧食能夠有效率噉運去前線部隊嗰度；「軍隊經濟」就係指打仗嘅經濟學－思考自己嘅軍隊當中有邊啲重要嘅資源，以及呢啲資源要點樣分配。
間接行動（indirect approach）：指軍事行動最好係沿會遇到最少障礙嘅路線進行，噉先可以節時省力，例如假如有兩條進攻路線都可以幫自己部隊到達某個目的地，就應該揀行冇咁嘥力嘥時間（遇到敵人嘅機會率比較低、冇咁崎嶇）嗰條。
統一指揮原則（unity of command）：指任何一個軍事目的都要有一個中央指揮官；一隊典型嘅軍隊會分階級，每一場軍事行動都會由某一個人負責指揮，而軍隊整體都會有一個人做指揮（例如係將軍，不過唔同國家嘅軍隊分階方法都唔同），一班受指揮嘅人冚唪唥都要向指揮官報告自己做嘅嘢，而指揮官就要負責睇實每一個人或者一隊人做緊啲乜，並且作出適當嘅應變同俾出適當嘅命令。一般認為，跟從統一指揮原則嘅軍隊先至會有效率。
簡單（simplicity）：指一個戰略計劃要盡可能簡單，唔好有啲不必要嘅複雜性；複雜得滯嘅戰略計劃往往會喺執行上容易出問題，例如係啲士兵覺得個計劃難明，或者對個計劃有誤解搞到中途出錯呀噉。
... 等等。除咗喺打仗嗰陣有用，呢啲打仗原則有好多都可以應用落去軍事以外嘅場合嗰度，例如喺策略管理上都有討論，一間公司嘅管理者可以將市場佔有率想像成領土，思考集中火力相關原則嘅使用同埋喺乜嘢時候要集中火力攻打自己嘅目標市場。
一位美國空軍嘅後勤人員喺度打點啲醫療物資嘅運送。一位美國空軍嘅後勤人員喺度打點啲醫療物資嘅運送。 窩打老戰役其中一場戰鬥嘅地圖；幅圖描述唔同軍隊嘅人馬分別嘅移動。窩打老戰役其中一場戰鬥嘅地圖；幅圖描述唔同軍隊嘅人馬分別嘅移動。 喺二戰俾斯麥海海戰重挫日軍嘅佐治·肯尼將軍；佢係嗰場戰事嘅美軍指揮官。喺二戰俾斯麥海海戰重挫日軍嘅佐治·肯尼將軍；佢係嗰場戰事嘅美軍指揮官。

出名戰略
一戰時嘅塹壕戰；塹壕戰涉及喺地下掘坑，俾士兵匿喺入面向敵人開火。
睇埋：軍事戰略一覽

消耗戰
内文：消耗戰
消耗戰（attrition）係一種軍事戰略，指透過不斷慢慢噉損耗敵人嘅人力同物力，務求令到敵人最後因為人力物力枯竭而崩潰。消耗戰會發生通常都係因為環境嘅問題，搞到進攻非常困難，於是想進攻嗰一方就焗住要用消耗戰策略，喺一個戰略重地積聚大量嘅人力同火力（同時佢嘅敵人無力噉做），慢慢噉磨損敵人嘅人力物力；例子有一戰時期常見嘅塹壕戰（trench warfare）－喺一戰嗰陣興喺地下掘條坑，俾啲士兵匿喺入面向敵人開火，呢種做法能夠令自己士兵能夠輕易迴避敵人嘅槍炮攻擊，同時嗰陣未有先進嘅坦克或者戰機能夠有效噉推進，於是就形成一個「交戰雙方都無力進攻，只係一味喺度互相開火同迴避敵人槍炮火，諗住想敵人因為頂唔順壓力而投降」嘅局面。
一般嚟講，消耗戰會損耗自己嘅大量大力物力，如果交戰雙方勢均力敵，噉最後贏嗰一方頂櫳都只會得到皮洛士式勝利（Pyrrhic victory，即係慘勝），所以消耗戰俾好多軍事戰略家覺得係下策。事實係，就連遠至公元前嘅孫子都覺得打仗最好係速戰速決，消耗戰呢家嘢可免則免：
「
原版文言文：其用戰也勝，久則鈍兵挫銳，攻城則力屈，久暴師則國用不足。夫鈍兵挫銳，屈力殫貨，則諸侯乘其弊而起，雖有智者不能善其後矣。故兵聞拙速，未睹巧之久也。
粵文翻譯：軍隊作戰要速戰速決，如果拖得耐，軍隊就必然會攰同喪失士氣。一旦攻起城上嚟，就會兵力耗盡，長期喺外面打仗仲會搞到國家財政有問題。而如果軍隊因為打仗打得耐而攰到不堪，銳氣受挫，軍力耗盡，國內物資枯竭，啲諸侯實會趁火打劫。噉就算有足智多謀之士都冇良策可以挽救危亡。所以喺實際作戰當中，只係聽講過將領冇高招難以速戰速決，但就未見過指揮高明而係擅長持久作戰嘅。

焦土政策
内文：焦土政策
焦土政策（scorched-earth policy）係另一種出名嘅戰略，指（通常係要撤出一個據點嗰時）要破壞任何對敵軍嚟講有用嘅嘢：例如有一隊軍隊，佢哋知道守緊嗰個據點就快要失守，於是佢哋就大舉噉破壞據點當地有用嘅嘢，包括破壞嗰度基地儲住嘅武器同糧食，以及放火燒嗮當地啲農田同工廠，目的係想敵人就算拿下咗呢個據點，都用唔到呢啲物資－「令到呢個地點變成一片焦土」；呢種策略亦可以由進攻嗰一方使用－例如有隊軍隊攻下咗敵軍一塊地，但遇到敵軍反攻，於是就係臨撤退之前用焦土政策。焦土政策喺廿世紀都仲見得到：一個出名嘅例子發生喺 1991 年嘅波斯灣戰爭（Persian Gulf War），當時以美軍為首嘅同盟軍喺科威特嗰度攻下咗唔少據點，伊拉克嘅軍隊眼見就快失守，於是就一路撤退一路喺科威特國內嘅 605 至 732 個油井放火，務求想美軍用唔到啲油井。
焦土政策呢家嘢就連喺商界都見得到：管理學上亦有所謂嘅焦土政策，主要旨在透過降低自己公司嘅吸引力嚟防止間公司俾人收購；常用嘅戰術包括賣走間公司嘅某啲資產、增加間公司嘅債同進行第啲會損害間公司嘅活動，而喺極端嘅情況下，商業上嘅焦土政策仲可能會搞冧自己間公司，成為所謂嘅「自殺藥丸」。
1991 年科威特油井俾伊拉克嘅士兵放火嘅情境